Bybelskool » Sabbat
Ek het ‘n navraag gekry oor die Sabbat. Hier is ‘n paar opmerkings daaroor wat ek vroeër by Jesaja 56 geplaas het:
‘n Lied vir die sabbatdag
Die titel val op – ”n Lied vir die sabbatdag” – die enigste Psalm in die Hebreeuse grondteks wat só ‘n titel het.
In die Griekse vertaling van die Psalms is daar egter sewe Psalms wat só aangedui word, in volgorde vir die “sabbatsweek” of “Fees van die weke”. Ons lees daarvan in Eks. 34:22, Deut. 16:10,16, Num. 28:26, en Lev. 23:15. Dit is gehou sewe weke ná die Paasfees, wat gelei het daartoe dat die naam van “Pinkster” (die woord beteken “vyftig”) mettertyd aan dié fees gekoppel is. Dit is natuurlik ook die dag wat die Heilige Gees in die NT tyd uitgestort is.
By dié feesgeleentheid is die sewe Psalms voorgeskryf: Psalm 24; 48; 82; 94; 81; 93; 92. Ek gee hier die skakels na dié Psalms:
Psalm 24 – om in God se teenwoordigheid tot rus te kom;
Psalm 48 – om van God se leiding bewus te word;
Psalm 82 – om van God se handhawing van die reg in die hemel bewus te word;
Psalm 94 – om van God se handhawing van die reg op die aarde bewus te word;
Psalm 81 – om van God se oorvloedige sorg bewus te word;
Psalm 93 – om van God se onwankelbare koningskap bewus te word;
Psalm 92 – om van God se liefde en trou bewus te word.
Kies dus gerus vir jou hierdie jaar ‘n week in Julie om jou eie “sabbatsweek” te hou en lees agtereenvolgens die sewe Psalms van Sondag tot Saterdag (tradisioneel die sabbatsdag). elke dag ‘n volgende een. Volgende jaar kan jy dit miskien doelbewus in die Pinksterweek doen!